กรมควบคุมโรค แนะประชาชนใช้ 6 วิธีปฏิบัติ 5 วิธีแก้ง่วง ลดอุบัติเหตุจราจรเพื่อการขับรถกลับบ้านช่วงสงกรานต์อย่างปลอดภัย
นพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า เพื่อให้การขับรถกลับบ้านช่วงสงกรานต์เป็นไปอย่างปลอดภัย ขอแนะนำให้ประชาชนปฏิบัติตาม 6 วิธีปฏิบัติ ในการขับขี่ให้ปลอดภัย คือ 1. ไม่ดื่มเครื่องดื่มแอลกอฮอล์ 2.พักผ่อนให้เพียงพอ 3.ตรวจเช็คความพร้อมของยานพาหนะ 4.ใช้บริการรถสาธารณะ 5.คาดเข็มขัดนิรภัย และสวมหมวกนิรภัยทุกครั้ง และ 6.หลีกเลี่ยงการเล่นสาดน้ำท้ายรถกระบะ         นอกจากนี้ยังแนะ 5 วิธีแก้ง่วงระหว่างเดินทาง ทำได้โดย ได้แก่ 1.หาเครื่องดื่มช่วยเพิ่มความสดชื่น 2.หาของกินระหว่างขับ เช่น มันฝรั่ง ลูกอม หมากฝรั่ง ช่วยให้ร่างกายตื่นตัว 3.สร้างความสดชื่นด้วยการลดอุณหภูมิ ปรับความเย็นแอร์ลงหรือเร่งพัดลมแรงขึ้น หันเข้าหาตัว หรือลดกระจกลงเพื่อรับอากาศจากภายนอกบ้าง และควรเตรียมผ้าชุบน้ำไว้เช็คหน้าด้วย 4.เปิดเพลงฟัง จะช่วยสร้างความครื้นเครงและทำให้ตื่นตัวขณะขับรถ และ 5.ขยับร่างกายเปลี่ยนแปลงอิริยาบถ เพราะการขับรถนานๆ จะทำให้มีอาการง่วง การได้ขยับร่างกายเล็กๆน้อยๆ จะช่วยลดการเมื่อยล้าได้